section_heading: Pravo na identitet
paragraph_text: Ime Rusin / Rusnak obilježava poseban osjećaj povijesnoga nikad zatomljenoga identiteta. Povezuje ih zajednički jezik, osjećaj zajedničke pripadnosti, kultura i dr. Nemaju svoju nacionalnu državu, ali nemaju je niti Škoti ni Velšani u Velikoj Britaniji, Bretonci i Korzikanci u Francuskoj, Katalonci i Galicijanci u Španjolskoj, Baski u Pirenejima u Španjolskoj i jugozapadnoj Francuskoj i Kurdi većim dijelom na tromeđi Irana, Iraka i Turske. Nacije se ne mogu stvarati umjetno. Naciju tvori sam narod tisućama godina, a izraz postojanja je svijest. Stvaranje novih država na istoku i jugoistoku Europe zahtijeva rješavanje pitanja nacionalnih manjina u duhu europske tradicije. Buđenje povijesnih identiteta poništava dugogodišnji trend potapanja malih naroda u velikim državama. Povijesni identiteti bujaju ako su ugroženi zatiranjem i gušenjem ili homogenizacijom. Proces globalizacije stvara veću mogućnost uspoređivanja pojedinih dijelova svijeta, te se pojavljuje povećana osviještenost pojedinaca i društvenih zajednica o vlastitom položaju u okviru država kojima pripadaju. Tako postaje razvidnije ostvarivanje ljudskih prava u pojedinim državama. Gdje ona nisu ostvarena, javlja se nezadovoljstvo, te loše socijalno i gospodarsko stanje.